LV Eiropas Savienības Oficiālais Vēstnesis C 73/25

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2017/C 73/15)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

KIEŁBASA BIAŁA PARZONA WIELKOPOLSKA

ES Nr.: PGI-PL-02119 – 11.2.2016.

ACVN ( ) AĢIN ( X )

1. Nosaukums vai nosaukumi

Kiełbasa biała parzona wielkopolska

2. Dalībvalsts vai trešā valsts

Polija

3. Lauksaimniecības produkta vai pārtikas produkta apraksts

3.1. Produkta veids

1.2. grupa. Gaļas produkti (termiski apstrādāti, sālīti, kūpināti u. c.)

3.2. Apraksts par produktu, uz kuru attiecas 1. punktā minētais nosaukums

Kiełbasa biała parzona wielkopolska ir trekna vārīta sālītas cūkgaļas desiņa uz gaļas bāzes, sagriezta šķēlēs un iepildīta dabiskos cūku zarnu apvalkos.

Fizikāli ķīmiskās īpašības

Uz virsas un šķērsgriezumā šī desiņa ir pelēkā krāsā, ar daudziem nelieliem sārtiem punktiņiem, kas atbilst gaļas gabaliņiem. Desā ir saskatāms majorāns, un tas var būt dominējošais elements, nosakot virsas un šķērsgriezumā pavērtās masas krāsu.

No 10–12 cm garie desiņas līkumi ir ciļņoti; zarnu apvalku virsma ir tīra, necaurspīdīga un aptaustot nedaudz mitra.

Šai desiņai ir tipiska forma, kāda izveidojas, iepildot gaļu dabiskos zarnu apvalkos. Šķērsgriezumā desiņai ir apļa forma.

Desiņas diametrs nepārsniedz 33 mm, bet tās garums ir 10–12 cm.

Uzvārot tieši pirms lietošanas, masa šķērsgriezumā šķiet mazāk kompakta. Pēc desiņas sagriešanas to var pārliet ar nelielu daudzumu gaļas mērces.

Organoleptiskās īpašības

Dominē vārītas cūkgaļas garša ar izteiktu majorāna aromātu un vieglu ķiploku un piparu piegaršu. Izteikti sāļa garša.

Raksturīgs sālītas un vārītas cūkgaļas desiņas aromāts.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Izgatavojot desiņas kiełbasa biała parzona wielkopolska, izmanto cūkgaļu, kas izcirsta no pusliemeņiem, kuru liesās gaļas saturs ir mazāks par 55 % svara. Gaļai, kas paredzēta kiełbasa biała parzona wielkopolska pagatavošanai, jāatbilst šādiem īpašiem papildu nosacījumiem un ieteikumiem:

— ražošanai izmantotajai gaļai jābūt tādu cūku gaļai, kuras nokautas ne agrāk kā trīs dienas pirms izgatavošanas saskaņā ar prasību, kas paredz, ka malšanai paredzēta gaļa jāizcērt 48–72 stundu laikā pēc nokaušanas,

— nedrīkst izmantot jēlu gaļu, kas iegūta no cūkām ar miopātiju (PSE, DFD, acīmredzama fizioloģisko procesu vai traumu iedarbība utt.), un tas kaušanas laikā jāapliecina veterinārārstam,

— nedrīkst izmantot sivēnmāšu un kuiļu gaļu,

— vienīgais gaļas konservēšanas veids drīkst būt atdzesēšana. Atdzesēšana ir jēlas gaļas uzglabāšana vai pārvadāšana temperatūrā no –1 līdz +7 °C;

— gaļu nedrīkst sasaldēt.

Kiełbasa biała parzona wielkopolska izgatavo no rupji sasmalcinātas cūkgaļas un masas, kas pagatavota uz liesas cīpslainas cūkgaļas bāzes, iegūtas no šķiņķa atgriezumiem un cūkas pleca daļas. Nedrīkst izmantot gaļas aizstājējus un ūdens aizturētājas vielas (olbaltumvielas, aromatizētājus utt.).

Atkaulotas cūkgaļas klasifikācija

Cūkgaļa bez krāsas un bez zemādas taukiem, dziedzeriem vai asinssastrēgumiem. Tauki baltā krāsā, pieļaujot sārtu vai krēmveida nokrāsu.

I kategorija

— Liesa gaļa, bez saistaudiem, bez taukiem vai ar plānu tauku slāni, bez intramuskulāriem taukiem, pieļaujot nelielu pārpalikumu biezumā līdz 2 mm, bez tauku cauraugušiem muskuļaudiem, pieļaujot nelielu marmorējumu,

— nav atļautas cīpslas (biezāki saistaudi),

— gaiši sārta un sārti sarkanīga gaļa, nepieļaujot baltus (“zivs gaļas”) un tumši sarkanus gabaliņus,

— kopējais tauku saturs analīzēs var sasniegt 18 %.

II kategorija

— Maztaukaina gaļa, pieļaujot nelielu saistaudu daudzumu un intramuskulāro tauku slāni biezumā līdz 8 mm,

— tauku caurauguši muskuļaudi (marmorējums) – bez ierobežojuma,

— pieļaujams nenozīmīgs cīpslu daudzums (biezāki saistaudi),

— sārti sarkanīga gaļa,

— kopējais tauku saturs analīzēs var sasniegt 35 %.

III kategorija

— Cīpslaina gaļa ar augstu netaukainu saistaudu saturu,

— intramuskulārie tauki nav vēlami,

— marmorējums nav vēlams,

— sārti sarkanīga gaļa,

— kopējais tauku saturs analīzēs var sasniegt 23 %.

Izgatavojot kiełbasa biała parzona wielkopolska, izmanto šādas cūkas liemeņa daļas: 70 % I kategorijas cūkgaļas, 20 % II kategorijas cūkgaļas un 10 % III kategorijas cūkgaļas no kopējā saražotā apjoma.

Vienīgās garšvielas ir iztvaicēts sāls, malti melnie pipari, rīvēti svaigi ķiploki un rīvēts majorāns; majorāna saturs, kas nedrīkst būt zemāks par 0,3 kg uz 100 kg gaļas, ir raksturīgs elements.

3.4. Īpaši ražošanas posmi, kas jāveic noteiktajā ģeogrāfiskajā apgabalā

Noteiktajā ģeogrāfiskajā apgabalā ir jāveic šādi ražošanas posmi:

— izejvielu sagatavošana,

— maltās gaļas pagatavošana,

— pildījuma samaisīšana un sagatavošana,

— zarnu apvalku piepildīšana un un sasiešana,

— vienmērīgošana,

— plaucēšana,

— atdzesēšana.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Kiełbasa biała parzona wielkopolska laiž tirgū tradicionālā (nefasētā) veidā vai iepakotas aizsargatmosfērā (MAP).

3.6. Ar reģistrēto nosaukumu apzīmētā produkta marķēšanas īpašie noteikumi

1. Etiķetes lielākoties ir lentveidīgas (ap desiņām). Tirgojot tradicionālā (nefasētā) veidā, ir atļauts šīs desiņas pārdot neiepakotas, taču saglabājot vienu lenti uz katru iepakojumu, kas sastāv no trim desiņu pāriem, un pēc tam šo lenti pārliek uz tirdzniecības iepakojumu (papīra maisiņu vai vakuumiepakojuma maisiņu), norādot vismaz triju veidu informāciju (aizsargātās ģeogrāfiskās izcelsmes norādes apzīmējumu, ražotāja nosaukumu un produkta nosaukumu kiełbasa biała parzona wielkopolska). Tradicionālo tirdzniecību drīkst veikt tikai ražotājs, tā veikalos vai tirdzniecības vietās.

2. Marķējums uz produkta iepakojuma ar aizsargatmosfēru (MAP) ir vinjetes veidā. Turklāt kiełbasa biała parzona wielkopolska tiek iepakotas aizsargatmosfērā anaerobos apstākļos. Tādēļ nav nepieciešams izmantot vienotu marķējumu, kas satur visu attiecīgo informāciju. Šādā gadījumā desiņas jāiepako plastmasas plēvē pa sešām (trīs pāri), ietinot lentē, kas īpaši izstrādāta šā produkta marķēšanai. Produkts jāiepako aizsargatmosfērā, un gāzes daudzumam jānodrošina aizsardzība pret jebkādu bojāšanos. Iepakošanas automātu izvēle netiek reglamentēta, un katrs ražotājs tos izvēlas pēc saviem ieskatiem. Pirmajā vizuālajā laukā uz iepakojuma piestiprina (pielīmē) etiķeti, uz kuras norāda vismaz triju veidu informāciju (aizsargātās ģeogrāfiskās izcelsmes norādes apzīmējumu, ražotāja nosaukumu un produkta nosaukumu kiełbasa biała parzona wielkopolska). Ir atļauts izmantot dekoratīvas un tematiskas etiķetes. Šīs dekoratīvās un tematiskās etiķetes pirms izmantošanas jāiesniedz kiełbasa biała parzona wielkopolska ražošanas uzraudzības komisijai, kas darbojas pie Lielpolijas Gaļas apstrādes kameras.

4. Ģeogrāfiskā apgabala īsa definīcija

Ražošanas ģeogrāfiskais apgabals ietver:

1) Lielpolijas vojevodisti tās administratīvajās robežās;

2) šādus rajonus Lubusz vojevodistē: — Gorzów, — Krosno, — Międzyrzecz, — Słubice, — Strzelce-Drezdenko, — Świebodzin, — Wschowa, — Zielona Góra;

3) šādus rajonus Kujawy Pomerania vojevodistē: — Mogilno, — Żnin.

5. Saikne ar ģeogrāfisko apgabalu

Kiełbasa biała parzona wielkopolska desiņu īpatnībām pamatā ir konkrēti kvalitatīvi raksturlielumi un šā produkta reputācija.

Lielpolija vienmēr ir bijusi slavena ar to, ka cūku audzēšana tajā ir plaši izplatīta, tādēļ ir izveidojusies tradīcija par godu daudzām svinībām, piemēram, kāzām, kristībām, kāzu gadadienām, jubilejām, ražas svētkiem utt., gatavot produktus uz cūkgaļas bāzes, starp kuriem kiełbasa biała parzona wielkopolska vienmēr ieņem ievērojamu vietu. Šo desiņu panākumus nodrošina arī īsais laiks, kas vajadzīgs to pagatavošanai, un produkta svaigums.

Pateicoties mutvārdu un rakstveida liecībām no 1950. gadiem, ir dokumentēti izgatavošanas noteikumi, kas jāievēro lielajiem gaļas nozares uzņēmumiem, ražojot baltos desiņu pusfabrikātus, vēlāk – arī baltās plaucētās desiņas. XX gadsimta 90. gados sāka akcentēt kiełbasa biała parzona wielkopolska īpatnības un izņēmuma raksturu. Pirms Lieldienu svinībām sāka organizēt konkursus, kuros augstu novērtēja šo desiņu izcilību. Minēto konkursu organizēšanu nodrošināja Amatniecības kamera, Gaļas apstrādes kamera un akadēmiskie pētnieki no Poznaņas Augstākās agronomijas skolas un profesionālajiem institūtiem, vienmēr piedaloties arī daudziem kiełbasa biała parzona wielkopolska ražotājiem. Šajos konkursos žūrija piešķīra ikgadējos sertifikātus ražotājiem par saražotajām kiełbasa biała parzona wielkopolska, ja tās atbilda patērētāju vēlmēm un bija izgatavotas saskaņā ar gaļas kulinārijas speciālistu prasībām.

Jāpiebilst, ka šīs vārītās desiņas jau vismaz no XIX gadsimta pazina arī tādās valstīs kā Vācija, Polija, Čehija un Slovākija. Arī patlaban nacionālās virtuves pavārgrāmatās var atrast dažādas to pagatavošanas receptes. Šo īpašo desiņu izgatavošanai bez cūkgaļas izmanto arī liellopu gaļu (Vācijā, Čehijā un Slovākijā), kā arī jēra gaļu. Tām pievieno arī dažādas garšvielas, piemēram, čili piparus, sīpolus, papriku un vietējos garšaugus. Polijas teritorijā izplatītākās receptes atšķiras arī pēc tā, cik pieejama ir liellopu, teļa vai jēra gaļa. Lai paildzinātu šā produkta uzglabāšanu, bieži vien izmanto sālītu gaļu. Lielpolijā šo desiņu ražošanai ir pieņemti noteikumi, kas paredz izmantot tikai cūkgaļu. Turklāt desiņu savdabību nodrošina prasība izgatavot tās no svaigas vai atdzesētas, bet ne no sālītas gaļas. Kā garšvielas izmanto tikai sāli, piparus, ķiplokus un majorānu, kas ir dominējošais garšaugs. Šo delikatesi raksturo arī tumši pelēkā krāsa. Uzreiz pēc noplaucēšanas šīs desiņas ir bālganas, un no tā ir radies nosaukums kiełbasa biała parzona wielkopolska. Ierobežotais garšvielu daudzums izceļ aromātu, ko akcentē un pastiprina majorāns un vietējie garšaugi, kurus audzē Lielpolijā. Salīdzinot desiņu kiełbasa biała parzona wielkopolska īpašības ar vairākām citām baltajām vārītajām desiņām, tiek arī apliecināts, ka saskaņā ar balto desiņu recepti, kas izstrādāta 1964. gadā un ko apstiprinājuši gaļas nozares centrālie dienesti, pēc patērētāju pieprasījuma šajā reģionā desiņām drīkst nepievienot majorānu. Lielpolijas reģionā baltās desiņas vienmēr ir ražotas, pievienojot majorānu, un tā ir produkta īpašība, kas uzsver tā saikni ar minēto reģionu. Kaut arī balto desiņu termins ir zināms un tiek lietots visā Polijā, šis desiņu paveids ir ļoti raksturīgs tieši Lielpolijai.

Kiełbasa biała parzona wielkopolska lielo nozīmību apliecina tas, ka aplenkuma stāvokļa laikā, kad gaļas patēriņš bija ierobežots, miesnieki ieguva papildu gaļas kvotas kiełbasa biała parzona wielkopolska izgatavošanai.

Pašlaik kiełbasa biała parzona wielkopolska popularitāte ir tik liela, ka miesnieki ir sākuši tās ražot arī ārpus svētku periodiem. Lielpolijas gaļas veikalos tās tiek piedāvātas katru dienu. Šo desiņu pieejamība visu gadu ļauj tās izmantot virtuvē dažādos veidos. Mūsdienās kiełbasa biała parzona wielkopolska ir kļuvušas arī treknākas, pievienojot rupji sasmalcinātus sīpolus un skābos ābolus. Šādi pagatavotas desiņas pasniedz ar kartupeļiem un skābiem kāpostiem. Kiełbasa biała parzona wielkopolska pasniedz arī brīvdabas pasākumos un svētku saietos. Šādos gadījumos tās pasniedz ceptas, ar sieru vai sīpoliem un sēnēm. Cits pagatavošanas veids ir grilēšana, pievienojot marinētus dārzeņus sālījumā, ar mārrutkiem vai sinepēm. Lielpolijā kiełbasa biała parzona wielkopolska parasti pasniedz tradicionālā zupā, ko dēvē par żurek.

Jaunā paaudze, pārņemot kiełbasa biała parzona wielkopolska tradīcijas, augstu vērtē to garšu un meklē jaunus veidus, kā iekļaut dažādos ēdienos. Vienlaikus dažādi žurnāli publicē šo desiņu receptes un sniedz attiecīgus padomus. Tas pietiekami pierāda kiełbasa biała parzona wielkopolska lielo nozīmību šā reģiona iedzīvotājiem un apliecina to nenoliedzamo izcilību.

Kiełbasa biała parzona wielkopolska ir strauji kļuvušas slavenas kā reģionāla specialitāte un ir plaši pieejamas dažādos tirgos, gadatirgos un svētku saietos. Kiełbasa biała parzona wielkopolska augsto reputāciju apliecina tas, ka jau 40 gadu tās ir pieejamas gadatirgos, ko organizē par godu Jāņu svinībām Poznaņā. Kiełbasa biała parzona wielkopolska vienmēr tiek īpaši augstu vērtētas, un to apliecina visi dati par ikdienas tirdzniecību veikalos un patēriņu.

Atsauce uz specifikācijas publikāciju

(šīs regulas 6. panta 1. punkta otrā daļa)

https://www.minrol.gov.pl/Jakosc-zywnosci/Produkty-regionalne-i-tradycyjne/Zlozone-wnioski-o-rejestracje-Produkty-regionalne-i-tradycyjne/OGLOSZENIE-MINISTRA-ROLNICTWA-I-ROZWOJU-WSI-z-dnia-25-listopada-2015-roku

(1) OV L 343, 14.12.2012., 1. lpp.